El Dictamen té per objecte la regulació del Projecte de decret del Reglament del Consell Tècnic, que és l'òrgan col·legiat de l'Administració activa de la Generalitat, integrat pels secretaris generals de tots els departaments, i que d'acord amb el que estableix l'article 17.1 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (d'ara endavant Llei 13/1989) és a qui correspon l'anàlisi i l'estudi de les disposicions i els afers que s'han de sotmetre a l'aprovació del Govern, segons el que n'estableixin les normes de funcionament.
Aquesta no és la primera vegada que el Consell Tècnic és objecte de regulació.
De fet, el Reglament del Consell Tècnic actualment vigent s'aprovà per l'Acord de Govern de 23 de maig de 1996, que és l'última data en què fou modificat.
El que sí que significa una novetat en aquest projecte, respecte de les regulacions anteriors d'aquest òrgan, és el fet que per primer cop adopta el caràcter de disposició general, a través d'un Projecte de decret.
Les funcions d'estudi i d'anàlisi que mitjançant la Llei 13/1989 se li han atribuït legalment, tenen per objecte desenvolupar la important tasca de preparar el treball de govern que correspon dur a terme al Consell Executiu.
Per tant, d'acord amb la naturalesa d'aquestes funcions, el Consell Tècnic ocupa en l'estructura orgànica de la Generalitat de Catalunya una posició similar a la que en els diversos sistemes democràtics correspon realitzar, amb denominacions d'allò més divers, a les secretaries generals dels governs, com ara -en el cas del Govern de l'Estat- a la Comissió General de Secretaris d'Estat i Subsecretaris, segons el que preveu l'article 8.4 de la Llei 50/1997, de 27 de novembre, del Govern.
El caràcter preceptiu que té la intervenció d'aquesta Comissió Jurídica Assessora es fonamenta en el que disposa l'article 3.1.b) de la legislació que la regula.
La competència de la Generalitat
Tenint en compte que el Projecte estableix una regulació específica sobre l'organització d'un òrgan integrat en l'estructura organitzativa de l'Administració de la Generalitat, el Govern està exercint una competència destinada a regular el règim jurídic del Consell Tècnic, per la qual cosa aquesta competència s'inclou en allò que estableix l'article 10.1.1) de l'Estatut, que correspon a la Generalitat el desplegament legislatiu i l'execució del règim jurídic de l'Administració de la Generalitat i dels ens públics que en depenguin, en el marc de la legislació bàsica de l'Estat i, si escau, en els termes que aquella legislació estableixi.
Aquest Projecte de decret troba l'habilitació legal en el que preveu l'article 17 de la Llei 13/1989, que estableix que "1.
Els secretaris generals de cada Departament integren el Consell Tècnic, al qual correspon de fer l'anàlisi i l'estudi de les disposicions i els afers que han d'ésser sotmesos a l'aprovació del Govern, d'acord amb les seves formes de funcionament.
Correspon al Govern de fixar les normes de funcionament del Consell Tècnic i de determinar a qui correspon de presidir-ne les sessions".
En aquest sentit, i segons el que estableix la disposició addicional primera del Decret 195/2004, de 24 de febrer, de reestructuració parcial del Departament de la Presidència, el conseller en cap (actualment, el conseller o consellera primer) és el president del Consell Tècnic.
D'acord amb el que estableix l'article 62.1 de la Llei 13/1989, aquest Projecte de disposició ha d'adoptar la forma de decret.
El contingut de la documentació que integra l'expedient administratiu, elaborat pel Departament de la Presidència, resulta l'adient a les exigències fixades per les normes de procediment que estableix la Llei 13/1989.
Cal assenyalar que la memòria inclou una exposició sobre el marc normatiu, l'oportunitat de les mesures proposades, la valoració des de la perspectiva de gènere i les consultes que han estat formulades.
El contingut d'aquesta memòria respon als requisits exigits per la legislació vigent, per bé que en presenta un contingut molt sintètic en algun dels apartats del procés d'elaboració del Projecte.
El breu estudi econòmic estableix que aquesta modificació del Reglament del Consell Tècnic no suposa cap cost addicional respecte al funcionament actual d'aquest òrgan.
El Projecte ha estat objecte de l'informe del Departament d'Agricultura, Ramaderia i Pesca, que ha realitzat una sèrie d'observacions respecte dels articles 8.1.a), 8.3, 10.b), 11.2), 16 i la disposició addicional, cap de les quals no s'ha incorporat finalment al text del Projecte de decret.
Així mateix, s'ha incorporat a l'expedient administratiu del Projecte de decret l'informe preceptiu interdepartamental d'impacte de gènere, emès per l'Institut Català de la Dona i previst en l'article 62.1.d) de la Llei 13/1989.
Aquest informe inclou la proposta de modificació d'alguns preceptes del Projecte, que no ha estat atesa.
L'expedient inclou un informe jurídic ben fonamentat, emès per l'advocat en cap de l'Assessoria Jurídica del Departament de la Presidència, en el qual es valora el procés d'elaboració del Projecte i es realitza una sèrie d'observacions relatives al seu contingut.
V. Observacions sobre el contingut del Projecte
Aquest Projecte de decret, pel qual es regula el Reglament del Consell Tècnic, es compon d'un article únic, que l'aprova, i d'un annex que regula el Reglament.
Aquest Reglament està dividit en dos capítols: el primer, relatiu a l'organització i les atribucions del Consell Tècnic, i el segon, al règim de funcionament, a més d'una disposició addicional i una de final.
L'anàlisi del contingut dels setze articles, a més de les dues disposicions esmentades, no planteja problemes de legalitat.
Per tant, les observacions que s'hi inclouen tenen per objecte millorar la regulació d'aquest òrgan destinat a l'estudi i la preparació dels assumptes que han de ser tractats pel Govern.
a) L'article 1 té per objecte definir la naturalesa del Consell Tècnic.
Això no obstant, i amb aquesta finalitat, el seu contingut es limita a fer una remissió a les funcions que li encomanen la legislació vigent, és a dir, la Llei 13/1989.
En aquest sentit, a fi de precisar més la naturalesa d'aquestes funcions, caldria incorporar el contingut d'aquestes a l'article primer.
A tall de proposta a tenir en compte, resultaria més adient afegir que, a més de ser un òrgan col·legiat, segons el que estableix l'article 17.1 de la Llei 13/1989, correspon al Consell Tècnic efectuar l'anàlisi i l'estudi de les disposicions i altres afers que s'han de sotmetre a l'aprovació del Govern.
Amb aquesta observació, es tracta de posar en relleu que el Consell Tècnic és l'òrgan de l'Administració que exerceix funcions de deliberació que dóna suport al Govern per a l'ordenada preparació dels assumptes que es troben en condicions de ser sotmesos a la seva consideració i decisió, en l'exercici de les funcions executives i administratives que li corresponen d'acord amb el que estableix l'article 37.1 de l'Estatut.
Així, en l'article ha de quedar més precisada i definida la naturalesa jurídica d'aquest òrgan administratiu de suport al Govern.
b) L'article 2 regula la composició del Consell Tècnic i determina que està integrat pel conseller en cap, que el presideix.
Però aquesta última denominació no és la que es conté en la recent Llei 1/2005, de 31 de març, del conseller o consellera primer del Govern de la Generalitat.
En conseqüència, cal substituir la denominació conseller en cap emprada en el Projecte de decret per la de conseller primer o consellera primera.
c) Així mateix, la presidència del Consell Tècnic per part del conseller o consellera primera, malgrat que està expressament recollida en la llei, s'ha entendre encabida en les competències pròpies que li atribueix l'article 4.d) de l'esmentada Llei 1/2005, d'impuls i coordinació de l'activitat dels departaments.
d) L'article 6 regula les obligacions dels membres del Consell Tècnic.
En el segon apartat es refereix al deure de guardar secret sobre les deliberacions i opinions emeses en el si del Consell, sens perjudici que "informin a qui correspongui per a una millor coordinació i seguiment dels afers examinats pel Consell Tècnic".
Per bé que del redactat cal entendre que l'excepció a la regla general es refereix als càrrecs de l'Administració, es recomana que, a fi de precisar més l'abast d'aquesta excepció al deure general de secret, convindria determinar que la funció "d'informar a qui correspongui [...]", s'hauria d'expressar d'una manera més delimitada i, per tant, s'ha de referir a l'àmbit que és el propi dels càrrecs de l'Administració de la Generalitat.
e) L'article 8.1 del Projecte de decret estableix que s'han de sotmetre a "l'informe" preceptiu del Consell Tècnic, els projectes de disposicions normatives que s'hagin de sotmetre a l'aprovació del Govern; els avantprojectes de llei, amb caràcter previ a la seva aprovació pel Govern com a projectes de llei; les propostes d'acord que han de ser aprovades pel Govern, etc. D'acord amb la seva naturalesa jurídica, expressada en l'article 1 del Projecte de decret, el Consell Tècnic exerceix funcions de caràcter deliberant, a conseqüència de l'exercici de les seves atribucions legals, que són definides per l'article 17.1 de la Llei 13/1989 com d'estudi i anàlisi de disposicions i acords que ha d'aprovar el Govern.
La utilització de les expressions "informe", així com de l'obligació "d'informar" obliga -tanmateix- a recordar que en la seva elaboració, caldria tenir en compte els requisits que es deriven del règim jurídic dels informes establerts en la Llei 30/1992, de 26 de novembre, de règim jurídic de les administracions públiques i del procediment administratiu comú (articles 82 i 83).
Aquests requisits són preceptius en els informes, però no ho són en l'activitat de deliberació dels òrgans administratius, com és el cas del Consell Tècnic.
f) L'article 10 regula la documentació necessària per a la deliberació dels assumptes a tractar en el Consell Tècnic.
En l'apartat a) s'especifica el que han d'incloure els expedients dels assumptes relatius a projectes de disposicions, propostes de resolucions, propostes d'acord, etc. Caldria afegir que aquests expedients s'han d'ajustar a la legislació de procediment administratiu vigent (Llei 13/1989).
g) Atès que en la disposició final no es preveu específicament l'entrada en vigor, s'ha d'entendre que s'aplica allò que preveu l'article 2.1 del Codi civil sobre vacatio legis.
Es pot elevar al Govern el Projecte de decret pel qual s'aprova el Reglament del Consell Tècnic, amb les observacions contingudes en el fonament jurídic V.